KIRJALLINEN KYSYMYS E-3044/02 esittäjä(t): Paulo Casaca (PSE) komissiolle. Talousarvion ulkopuolinen varainkäyttö valtion talousarviossa vuodeksi 2003.



Virallinen lehti nro 155 E , 03/07/2003 s. 0078 - 0079



KIRJALLINEN KYSYMYS E-3044/02 esittäjä(t): Paulo Casaca (PSE) komissiolle (24. lokakuuta 2002) Aihe: Talousarvion ulkopuolinen varainkäyttö valtion talousarviossa vuodeksi 2003 Lokakuun 15. päivänä 2002 ilmestyneen Diário Económico -lehden mukaan Portugalissa on julkishallinnon budjettialijäämäksi vuoden 2003 talousarvioesityksessä ennakoitu 3 prosenttia BKT:sta eikä 2,4 prosenttia kuten sitä koskevassa selonteossa todetaan ja kuten tähän asti on uutisoitu. Edelleen saman lehden mukaan talousarviosta vastaava valtiosihteeri on vahvistanut tämän asian ja perustellut sitä ilmoittaen, että budjettiselontekoon piilotetut 754 miljoonan euron ylimääräiset menot vastaavat menoja, jotka toteutuvat vain, jos saadaan kerättyä valtion talousarvioon kuulumattomia ylimääräisiä tuloja. Voiko komissio selvittää, vastaako tämä menettely mitenkään Portugalin viranomaisille annettuja komission ohjeita? Voiko komissio ilmoittaa, ovatko Portugalin viranomaiset myös antaneet komissiolle edellä mainitun selityksen? Voiko komissio selittää, miten tämä virtuaalinen alijäämä otetaan huomioon julkishallinnon odotettua alijäämää koskevassa käsitteessä ja joka tapauksessa perustella vastauksensa voimassa olevilla valtiontalouden tilinpitoa koskevilla kansallisilla käsitteillä? Pedro Solbes Miran komission puolesta antamayhteinen vastauskirjallisiin kysymyksiin E-3042/02, E-3043/02 ja E-3044/02 (25. marraskuuta 2002) Kun menot kirjataan kansantalouden kirjanpidon ja Euroopan kansantalouden tilinpidon ja aluetilinpidon järjestelmän (EKT 95) mukaisesti, ne kirjataan suoriteperusteisina eikä kassaperusteisina. Toisin sanoen menot kirjataan niiden vuosien tilinpitoon, joina maksusitoumukset on tehty, eikä vasta maksujen suorittamisen aikaiseen tilinpitoon. Portugalin vuoden 2002 tarkistettua talousarviota koskevassa talouskertomuksessa mainitaan, että edellisvuosina menoiksi kirjattujen maksusitoumusten takia tasataan vuonna 2002 menorästejä 2,1 miljardin euron edestä, joka on 1,6 prosenttia vuoden 2002 arvioidusta bruttokansantuotteesta (BKT). Kysymyksessä mainitun opetusministeriön talousarvion ulkopuolisen alijäämän yhteydessä on syytä tähdentää, että komissio valvoo koko julkista taloutta eikä sen tiettyjä osia tai sektoreita, ellei niissä havaita epätavallisia piirteitä, jotka voisivat asettaa vaakalaudalle julkisen talouden yleisten tavoitteiden saavuttamisen. Lisäksi arvoisan parlamentin jäsenen mainitsema alijäämä on ilmeisesti laskettu julkisen talouden kirjanpidon eikä EKT 95:n sääntöjen mukaisesti. Portugalin vuoden 2003 talousarvioon liitetyn talouskertomuksen mukaan on julkisen talouden alijäämätavoite vuonna 2003 2,4 prosenttia BKT:stä kansantalouden tilinpidon mukaisesti laskettuna. Nimenomaan kansantalouden tilinpitoon perustuvat julkisen talouden luvut ovat tärkeitä julkisen talouden valvonnassa ja erityisesti vakaus- ja kasvusopimuksen täytäntöönpanossa. Komission tiedossa ei ole muuta virallista ennustetta Portugalin vuoden 2003 julkisen talouden alijäämästä.